जम्मू-कश्मीर के मौजूदा हालात इसलिए चिंताजनक हैं,क्योंकि यही वह समय है,जब भारत-पाक नियंत्रण रेखा पर पाकिस्तानी सेना लगातार संघर्ष विराम का उल्लंघन करती हुई प्रत्यक्ष युद्ध के हालात निर्माण करने में लगी है। सेना के वेश में आतंकवादी घुसपैठ बनाए हुए हैं। मारा गया कश्मीरी मूल का आतंकी बुरहान वानी सैन्य वेशभूषा में था। उसके पास घातक हथियार थे। अपनी इन तस्वीरों को इंटरनेट पर शेयर कर वह वीडियो संदेशों के जरिए भारत के खिलाफ लगातार जहर उगाल रहा था। अब सैन्य मुठभेड़ में मारे जाने के बाद आखिर ऐसा क्या हुआ कि घाटी के अलगाववादियों की एक पूरी जमात दहशतगर्द से हमदर्दी जताते हुए सड़कों पर उतरकर हिंसक हो गई ? घाटी के आठ जिलों में कफ्र्यू लगाना पड़ा। सुरक्षाबलों और प्रदर्शनकारियों की झड़पों में 22 लोग मारे गए। एक बख्तरबंद वाहन लोगों ने झेलम में फेंक दिया, जिसमें एक पुलिसकर्मी की मौत हो गई। रेल, मोबाइल और इंटरनेट सेवाएं बंद हैं। अमरनाथ यात्रा बीच में रोक दी गई। 40,000 श्रद्धालु पहलगाम तथा बालटाल के शिवरों में डेरा डाले हुए हैं। गुस्साए लोग अमरनाथ यात्रियों और कश्मीरी पंडितों समेत अन्य गैर मुस्लिमों को निशाना बना रहे हैं। ऐसे में सरकार घाटी में नियंत्रण के लिए सेना भी तैनात कर सकती है ? कश्मीर में ऐसे हालात कोई पहली बार नहीं हुए हैं। उमर अब्दुल्ला सरकार के दैरान किस्तवाड़ की मामूली घटना को लेकर हालात इतने बिगड़ गए थे कि आठ जिलों में हिंसा फैल गई थी। जो अब्दुल्ला बार-बार यह कहते थे कि कश्मीर में सेना की जरूरत नहीं है, उन मुख्यमंत्री अब्दुल्ला को उपद्रवियों पर नियंत्रण के लिए सेना बुलानी पड़ी थी। हाल की घटना से एक बार फिर तय है स्थानीय प्रशासन और राज्य सरकार के भरोसे कश्मीर को नहीं छोड़ा जा सकता है ? यहां यह भी हैरानी है कि जवाहरलाल नेहरू विश्वविद्यालय में हिंदुस्तान की बर्बादी का ऐलान करने वाले उमर खालिद ने भी अपनी फेसबुक पोस्ट पर आतंकी बुरहान वानी की मौत को गलत ठहराया था। साफ है, मजहबी कट्टरपंथ घाटी के लिए ही नहीं पूरे देश के लिए संकट बन रहा है। इस धटना से उन बुद्धिजीवियों को भी सबक लेने की जरूरत है,जो बेवजह मानवाधिकारों के हनन के बहाने सेना वापसी की पैरवी करने लग जाते हैं।